วรรณเฟล็กซิเบิ้ลโกยกำไรเข้าเป้าส่งกองสองลุยต่อ
บลจ.วรรณ บริหารกองทุนวรรณ เฟล็กซิเบิ้ล แอ็คทีฟ เข้าเป้า 5% ใน 2 เดือน ส่งกอง 2 ขายต่อ มองตลาดหุ้นแกว่งแคบๆ
12 ก.ย. 2555

บลจ.วรรณ บริหารกองทุนวรรณ เฟล็กซิเบิ้ล แอ็คทีฟ เข้าเป้า 5% ใน 2 เดือน ส่งกอง 2 ขายต่อ มองตลาดหุ้นแกว่งแคบๆ 
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ กล่าวว่า กองทุนเปิดวรรณ เฟล็กซิเบิ้ล แอ็คทีฟ ฟันด์ (ONEFLEXACTIVE) สามารสร้างผลตอบแทนได้ก่อนเป้าหมายที่กำหนด โดย ณ วันที่ 10 ก.ย. 2555 มูลค่าหน่วยลงทุนแตะ 10.5301 บาท ทำให้กองทุนสามารถรับซื้อคืนหน่วยลงทุนอัตโนมัติ 10.50 บาทต่อหน่วยให้กับผู้ถือหน่วยลงทุนหรือสร้างกำไรประมาณ 5% ภายในระยะเวลา 2 เดือนเศษ 
“กองทุนถึงเป้าหมายเร็วเป็นผลมาจากการคาดการณ์ได้ถูกทางว่ากลุ่มอุตสาหกรรม เช่น เทคโนโลยีและอสังหาริมทรัพย์และการเลือกหุ้นที่ถูกตัวในช่วงที่ผ่านมา รวมถึงการจัดสัดส่วนของตราสารหนี้โดยเฉลี่ยประมาณ 53% และสัดส่วนของหุ้นโดยเฉลี่ยประมาณ 47% ซึ่งยืดหยุ่นเหมาะกับสถานการณ์การลงทุนที่ตลาดหุ้นไม่ได้เป็นช่วงขาขึ้นแบบบลูลิช” นายวิน กล่าว
อย่างไรก็ตาม บริษัทประเมินว่าในช่วงนี้ตลาดหุ้นน่าจะแกว่งตัวในกรอบแคบ แต่ยังสามารถสร้างโอกาสผลตอบแทนได้ 
นายวิน กล่าวว่า บริษัทได้ออกกองทุนเปิดวรรณ เฟล็กซิเบิ้ล แอ็คทีฟ ฟันด์ 2 (ONEFLEXACTIVE2) เปิดขายครั้งแรกตั้งแต่วันที่ 3-20 ก.ย. 2555 มีแนวทางการบริหารเช่นเดียวกับกองแรก โดยหากกองทุนมีมูลค่าหน่วยลงทุนตั้งแต่ 10.53 บาท กองทุนจะดำเนินการรับซื้อคืนหน่วยลงทุนอัตโนมัติทั้งหมดให้แก่นักลงทุนในอัตราไม่ต่ำกว่า 10.50 บาท 
“ดัชนีตลาดหุ้นในช่วงนี้เป็นลักษณะของ Range Bound แก่วงตัวอยู่ในช่วง 1,180-1,292 จุด ปริมาณการซื้อขายที่ลดลง เนื่องจากยังขาดปัจจัยใหม่เข้ามากระตุ้น แต่ภาพรวมของตลาดหุ้นไทยยังไม่แพง โดยราคาต่อกำไรต่อหุ้น (พี/อี) ปัจจุบันอยู่ที่ 13 เท่า ขณะที่กำไรบริษัทจดทะเบียนเติบโต19%” นายวิน กล่าว